
Előterjesztés
a Közgyűlés részére
Tisztelt Közgyűlés!
1. Előzmények

Budapest Főváros Önkormányzata a „Budapesti szennyvíziszapok hosszú távú kezelése, ártalmatlanítása, hasznosítása tárgyban Megvalósíthatósági tanulmány készítése” (továbbiakban: BSM projekt) tárgyban 2012. november 29-én szerződést kötött (továbbiakban: Szerződés) a TRENECON COWI Tanácsadó és Tervező Kft., a NATURAQUA Környezetvédelmi Tervező és Szolgáltató Kft. és a Forrás Unió Kft. alkotta közös ajánlattevőkkel (továbbiakban: Vállalkozó).

A BSM projekt a Budapesti Központi Szennyvíztisztító Telep és kapcsolódó létesítményei Kohéziós Alap projekt (továbbiakban: BKSZT projekt) részét képezi azzal, hogy az Európai Bizottság a BKSZT projekt zárásának feltételéül szabta a három fővárosi szennyvíztisztító telepen keletkező szennyvíziszap elhelyezésének környezetbarát és a közösségi joggal összhangban lévő kezelésének megoldását, 10 éves időtávlatban történő megvalósíthatósággal. A záró feltétel teljesítése nélkül a Kohéziós Alap támogatás (~278 m€) utolsó 20%-os részlete nem kerül átutalásra a Bizottság részéről, így a feltétel teljesítése kiemelt tagállami és fővárosi érdek.


A Szerződés részeként készülő megvalósíthatósági tanulmány célja olyan megoldási javaslatok bemutatása, ami a fenti záró feltétel teljesítésén túl a lehető leghatékonyabb beruházásokat vázolja fel Budapest Főváros Önkormányzata számára, mind műszaki-környezetvédelmi, mind gazdasági szempontból, amelyek összhangban állnak a hosszú távú fővárosi fejlesztési tervekkel. Ahogy az a fentiekben bemutatásra került, a Szerződés teljesítéséhez és az annak eredményeként megvalósításra javasolt változat elfogadásához kiemelt tagállami és fővárosi érdekek fűződnek. Ennek elősegítésére a Szerződés teljesítése során hangsúlyos szerepet kapnak az érintett közmű vállalatok mellett a Vidékfejlesztési Minisztérium (továbbiakban: VM) képviselői, valamint az engedélyezés során eljáró Közép-Duna-völgyi Környezetvédelmi, Természetvédelmi és Vízügyi Felügyelőség, és a támogatói oldalt képviselő szervezetek – kiemelten az NFÜ és a Közreműködő Szervezet – képviselői. Külön hangsúlyozandó, hogy az Európai Bizottság képviseletében az Európai Régiók Projektjeit Támogató Közös Program (JASPERS) szakértői is részt vesznek a megvalósíthatósági tanulmány értékelésében.

A Szerződés eredeti határideje a VM által jelzett jogszabályváltozások miatt egy alkalommal módosításra került. A módosítás értelmében – a nagy számú érintett észrevételeit figyelembe véve  – a Vállalkozó 2013. május 14. napjáig elkészítette a megvalósíthatósági tanulmány 7 megvalósítási változatot tartalmazó példányát, mely változatokról és azok kiválasztásának alapjául szolgáló módszertanról a T. Közgyűlés döntése szükséges.

A bemutatott változatokról szóló döntést követő feladat a végső elfogadásra javasolt két változat kiemelése és végső döntésre való előkészítése. 
Az elfogadásra javasolt változatok leszűkítése legkésőbb október 31. napjáig történhet meg azzal, hogy a végső változatok elfogadtatása előtt mind a VM, mind a JASPERS támogató véleményének beszerzése is szükséges. Ennek érdekében több egyeztetésre kerül sor az elkövetkezendő időszakban, melyek eredményei beépülnek a végső változatokról készülő döntési javaslatba.

2. Megvalósíthatósági Tanulmány részletezése
A projekt célja
A projekt keretén belül elkészülő megvalósíthatósági tanulmány célja, hogy a budapesti szennyvíztisztító telepeken keletkező szennyvíziszapok (Budapesti Központi Szennyvíztisztító Telep, Észak-Budapesti Szennyvíztisztító Telep és a Dél-pesti Szennyvíztisztító Telep) kezelésének, hasznosításának, ártalmatlanításának, valamint a települési hulladékkal való együttes kezelésének, hasznosításának, ártalmatlanításának lehetőségét megvizsgálja, arra több hosszú távú megoldási javaslatot adjon az energiatermelés és -hasznosítás lehetőségeinek szem előtt tartásával. A Budapesti Központi Szennyvíztisztító Telep és szennyvízgyűjtő rendszerére vonatkozó projekt Kohéziós Alapból történő támogatásáról szóló BC(2004)5407 határozat és módosításai a Főváros számára az utolsó részlet kifizetésének egyik feltételeként előírják egy tartós iszapkezelési megoldás kialakítását, amely a környezeti szempontokat megfelelően kielégíti. 

A fejlesztés indoklása, megoldandó problémák
[bookmark: _Toc356914432][bookmark: _Toc356914430]A szennyvíziszap képződés és kezelés jelenlegi helyzete és előrejelzése
A Keletkező szennyvíziszapok mennyisége
A főváros csatornázása 1847-ben kezdődött, 2015-ig a BKISZ (Budapest Komplex Integrált Szennyvízelvezetése) projekt keretében a teljeskörű csatornázottságot 5.700 km-es hálózat biztosítja. A szennyvizek tisztítását három szennyvíztisztító telep végzi: Budapesti Központi Szennyvíztisztító Telep (BKSZT), Dél-pesti Szennyvíztisztító Telep (DPSZT), Észak-pesti Szennyvíztisztító Telep (ÉPSZT). 
A szennyvíz és szennyvíziszap keletkezési előrejelzések a 2008 tavaszán kidolgozott részletes budapesti vízmérleg hosszú távú előrejelzésén (Össz-budapesti vízmérleg (Főmterv’TT, 2008. augusztus)) alapulnak, amely figyelembe veszi a csatornafejlesztések hatását (teljes körű csatornázás, dél-budai és budaörsi szennyvízátvezetések) és az időben fokozatosan csökkenő szennyvízmennyiségeket. A távlati szennyvízmennyiségek meghatározásakor figyelembe vett tényezők:
· demográfiai tendenciák,
· városfejlődési tendenciák,
· fejlesztési területek távlati szennyvízmennyiségei.
A budapesti vízmérleg kialakításánál a napjainkban tapasztalható trendek alapján prognosztizálták a várható távlati szennyvízmennyiségeket, amelyek lényegesen alacsonyabbak a korábban prognosztizált adatoknál, a folyamatosan csökkenő lakosszám és a lecsökkent fajlagos vízfogyasztás miatt. Az előre jelzett iszapmennyiségek a budapesti iszapkezelési koncepció kidolgozásánál a tervezési alapadatként a jelenlegi állapotból kiindulva kerültek meghatározásra. A feltételek meghatározó paraméterei:
· a három budapesti szennyvíztisztító telepen a meglévő iszapkezeléseket a kialakított iszapsűrítő, anaerob stabilizáló és gépi víztelenítő kapacitások mellett kell figyelembe venni,
· ezek a kapacitások a technológiai tervezés során a kiépített szennyvíztisztító technológiák igényeit kielégítik, ezért az üzemeltetés során a meglévő iszapkezelési technológiák esetében felmerülő gépészeti beavatkozási igényeket csak annyiban kell kezelni, ha azokat (kiszállítás módosítása, helyi szárítási kapacitások létesítése) a további iszapkezelés és elhelyezés indokolja,
· az iszapkezelés megoldása során adottságként kell figyelembe venni, hogy az észak-pesti és dél-pesti telephelyen az iszaprothasztók kialakítását követően jelentős anaerob hulladékfogadó és kezelő kapacitást építettek ki, ahol magas szerves anyag tartalmú hulladékok és külső beszállítású víztelenített szennyvíziszapok anaerob rothasztása is történik a megfelelő környezetvédelmi, hulladékkezelési, vízjogi üzemeltetési engedélyek birtokában. Ezek a tételek a gyakorlati tervezési paramétereket jelentősen megváltoztatják, a tervezésnél a hulladékbeszállítási arányok a jelenlegi szinten kerültek figyelembevételre.
1. táblázat: A víztelenített, stabilizált szennyvíziszap tervezési mennyisége, t/év
	 
	2014
	2015
	2016
	2017
	2018
	2019
	2020
	2021
	2022
	2023
	2024
	2025-től

	ÉPSZT 
	70 000
	75 000
	75 000
	75 200
	77 500
	79 692
	81 884
	84 076
	86 268
	88 461
	90 653
	92 845

	DPSZT
	44 000
	45 500
	47 000
	48 000
	50 000
	51 125
	52 249
	53 374
	54 499
	55 623
	56 748
	57 873

	BKSZT 
	67 000
	69 300
	71 000
	71 000
	74 000
	74 183
	78 366
	80 550
	82 733
	84 916
	87 099
	89 282

	Összesen
	181 000
	189 800
	193 000
	194 200
	201 500
	207 000
	212 500
	218 000
	223 500
	229 000
	234 500
	240 000



A teljes tervezési mennyiség középtávon 240 ezer tonna/év. Ez a mennyiség a jelenlegi adatok lineáris növekedése mellett 2025-re áll be a modellszámításban. 2025 után további változás nincs figyelembe véve. A szennyvíziszap kezelés tervezésénél az előzetes tanulmányban kidolgozott, elfogadott távlati tervezési 60 000 sza t/év mennyiséget vesszük alapul, 25 %-os szárazanyag tartalom és 1,5 MJ/kg fűtőérték mellett (a nedves iszapmennyiség 60 000 sza t/év és 25% szárazanyagtartalom mellett 240 000 t/év értéknek adódik).
[bookmark: _Toc356914434]A szennyvíziszap kezelése
Az Észak-pesti Szennyvíztisztító Telepen keletkező víztelenített szennyvíziszapot kisebb részben a csomádi iszaplerakó komposztálójába szállítják, részben külső átvevővel szállíttatják el, aki az elszállítást és a hasznosítást egyaránt biztosítja. A szállítást végző céggel 2008-2011 közötti időtartamra szerződtek (EWC-H Kft.) és a szerződő félnek kell rendelkeznie a szükséges átvevő és elhelyező területtel is. A Dél-pesti Szennyvíztisztító Telepen keletkező szennyvíziszap elszállítására és ártalmatlanítására/hasznosítására szintén az EWC-H Kft, míg a Budapesti Központi Szennyvíztisztító Telepen a Fővárosi Településtisztasági és Környezetvédelmi Kft. került megbízásra. Az átvevő cég és partnerei az iszapot jelenleg komposztálást követően tájsebek és lerakók rekultiválására hasznosítja. 
A jövőbeli kezelési lehetőségek esetében szűkülő hasznosítási lehetőségek mutatkoznak:
· A hazai cementgyárak fogadó kapacitása alacsony, a szennyvíziszapot csak teljesen szárított formában fogadják, energetikai hasznosításra más, jobban megtérülő hulladékokat használnak fel. Az építőipart erőteljesen érintő válság hatására a korábban tervezett beruházások nem valósultak meg, működő gyárak megszűntek, így lényegében csak a Duna-Dráva Cement Kft Váci Cementgyára vehet át évi 12 000 t szennyvíziszapot.
· Az erőművi hasznosítási lehetőségek kisebb mértékben adottak. A Bakonyi Erőmű Zrt. Ajkai Erőműben a biomassza tüzelésen alapuló kondenzációs villamos energiatermelés lehetővé vált. A Vértesi Erőmű Zrt. Oroszlányi Erőműnek van engedélye növényi eredetű biomassza felhasználására. Az MVM Zrt. az Oroszlányi Erőművet 2014-ben tervezi leállítani, ezt követően a helyén létesített biomassza fűtőerőmű biztosítaná a város távhőellátását. A jelentős 
300 et/év hulladék együttégetési kapacitással rendelkező Mátrai Erőmű, azonban szárított szennyvíziszapból csak összesen 40 et/év átvételi lehetőséget jelezett, ennek azonban egy része a helyi régióból az erőmű melletti előkészítő üzem víztelenítési eljárásával kerül tüzelésre.
· Jelenleg az iszap hasznosítása főleg rekultivációs célú. A fogadó területeken biológiai kezelés után a szennyvíziszapból és keverten más hulladékokból keletkezett anyagot fedőrétegek kialakítására használják fel, erőművi meddőhányókon, felhagyott vörösiszap tározó porzásmentesítésénél. Hosszabb távon a rekultivációs lehetőségek jelentősen szűkülhetnek, a tájsebek és hulladéklerakók jelenlegi rekultivációs műveletei befejeződnek. Ezt követően már csak egy kisebb mértékű folyamatos rekultivációs hasznosítási igény fog jelentkezni.
A fenti kezelési lehetőségek a Budapesten keletkező iszap mennyiség kezelésére csak részleges megoldási lehetőséget kínálnak. A budapesti iszapok versenyeznek az ország egyéb helyein keletkező iszapokkal, illetve egyéb biomassza áramokkal. Ezért középtávon várható az iszapkezelési lehetőségek reáldíjának növekedése. Az előrejelzés alapján az átvételi költség 2025-re eléri a 16500Ft/tonna, de nem zárható ki ennél magasabb mértékű növekedés sem.
[bookmark: _Toc356914437]A települési hulladékgazdálkodás jelenlegi helyzete és előrejelzése
A keletkező hulladékok mennyisége
Budapesten a települési hulladékáram kezelése (gyűjtése, hasznosítása, ártalmatlanítása) a közszolgáltató Fővárosi Közterület-fenntartó Zrt. és alvállalkozói, kisebb részben egyéb szolgáltatók által valósul meg. A kisebb szolgáltatók főként a közszolgáltatáson kívüli egyéb szelektív áramok gyűjtésében játszanak szerepet.
A teljes keletkező települési hulladékáram az elmúlt években 950 et és 1050 et között (ebből a közszolgáltató által gyűjtött 710-750 et között), ebből a vegyesen gyűjtött hulladékáram 700-730 et között váltakozott.
2. táblázat: A közszolgáltatás keretében gyűjtött hulladékok mennyiségének előrejelzése, t/év
	
	2011
	2012
	2013
	2014
	2015
	2016-tól

	Szelektíven gyűjtött hulladék 
	40 972
	40 577
	53 905
	66 936
	83 682
	99 869

	Vegyesen gyűjtött hulladék 
	710 223
	695 318
	666 997
	657 418
	644 851
	632 214

	Összes gyűjtött hulladék 
	751 195
	735 895
	720 902
	724 354
	728 533
	732 083


A folyamatban lévő szabályozási változások figyelembevételével, illetve az agglomerációból gyűjtött hulladékmennyiség növekedésével a gyűjtésre kerülő hulladékáram ennél akár 15-20%-kal magasabb is lehet.
A hulladékok kezelése
A jogszabályi környezet változásával az elkövetkező években a fővárosi hulladékgazdálkodási rendszer is átalakul. A jelenlegi rendelkezésre álló információk alapján két fő, KEOP támogatással megvalósuló fejlesztési projekt határozza meg a főváros hulladékgazdálkodását az elkövetkező években:
· A fővárosi házhoz menő szelektív hulladékgyűjtési rendszer kialakítása
· A fővárosi hulladékgazdálkodási rendszer környezetbarát technológiáinak bővítése, a hulladékfeldolgozás és újrahasznosítás arányának növelése
Ezek a projektek együttesen biztosítják az EU-s hulladékgazdálkodási előírások teljesülését. A fővárosi fejlesztések célkitűzései alapján a hulladékok kezelése az alábbiak szerint jelezhető előre. 
3. táblázat: A közszolgáltatás keretében gyűjtött hulladékok kezelésének előrejelzése, t/év
	
	2011
	2012
	2013
	2014
	2015
	2016-tól

	Elkülönítetten gyűjtött biohulladék komposztálása
	15 458
	15 458
	15 458
	15 458
	15 458
	15 458

	Elkülönítetten gyűjtött egyéb hulladék hasznosítása
	25 514
	25 119
	38 447
	51 478
	68 224
	84 411

	Mechanikai előkezelés
	0
	0
	0
	0
	150 000
	150 000

	Égetéssel hasznosított hulladék 
	400 000
	400 000
	400 000
	400 000
	400 000
	400 000

	Vegyesen gyűjtött hulladék lerakása*
	310 223
	295 318
	266 997
	257 418
	94 851
	82 214

	Összes kezelt hulladék 
	751 195
	735 895
	720 902
	724 354
	728 533
	732 083


*A közvetlenül lerakott mennyiség fölött évi mintegy 100 ezer tonna, égetésből, mechanikai előkezelésből, szelektíven gyűjtött hulladék válogatásából származó maradék lerakása történik meg.
A mechanikai előkezelésből előállított 40 ezer t nagyfűtőértékű frakció energetikai hasznosítása hosszú távon bizonytalan.
[bookmark: _Toc342120421][bookmark: _Toc343267209][bookmark: _Toc355162398][bookmark: _Toc356346582]A budapesti távhőellátás jelenlegi helyzete és előrejelzése
[bookmark: _GoBack]Amennyiben az iszapok energetikai hasznosítása a hulladékokkal együttesen történik, akkor 60-80 MWth energia termelése érhető el. Mivel ilyen nagyságrendű központosított igényű új kommunális vagy ipari felhasználó megjelenése nem várható, ekkora kapacitásnak a jó energetikai hatásfokkal való kihasználása csak a meglévő távhőszolgáltató rendszer(ek)nek az új hőforrásra való kapcsolásával biztosítható.
A FŐTÁV jelenleg kilenc szigetüzemű, azaz hidraulikai összeköttetéssel nem rendelkező forróvíz hőhordozójú távhőrendszert üzemeltet, amelyek jellemzően egy-egy központi hőtermelő telephelyről kapnak ellátást. A távvezeték hálózat tekintetében a jövőben kooperációs gerincvezetékekkel tervezik összekötni azon szigetüzemű távhőrendszereket, amelyeknél a jelentős volumenű beruházási költség megtérülését az adott térség olcsóbb/hatékonyabb hőforrásainak megnövekvő kihasználásából és/vagy új, a jelenleginél olcsóbb és fenntarthatóbb hőforrások rendszerintegrációjából származó hőbeszerzési költség megtakarítása biztosítja.
A távhőellátás várható alakulását a következő táblázat mutatja be.
4. táblázat: A távhőellátás alakulásának előrejelzése
	Hőkörzetek összesen
	2010
	2011
	2013
	2014
	2015
	2016
	2017
	2018
	2021
	2040

	ellátott lakások száma
	236 930
	237 352
	238 289
	238 000
	238 000
	240 854
	241 764
	250 270
	264 497
	304 172

	ellátott egyéb felhasználók
	5 860
	5 882
	6 577
	6 643
	6 709
	6 800
	6 894
	7 149
	7 386
	8 864

	értékesített hőmennyiség TJ/év
	11 947
	10 914
	10 524
	10 215
	9 908
	9 642
	9 376
	9 315
	8 736
	10 221


Fejlesztési változatok elemzése 
Alkalmazott módszertan
A fejlesztési célokhoz, illetve azok megvalósításához igazodóan számos változat került megfogalmazásra. A változatok vizsgálatára egy iteratív, három fő elemzési szakaszt tartalmazó változatelemzés keretében került sor.
Megvalósítható változatok meghatározása 
· Elvi fejlesztési lehetőségek számbavétele
· Összefüggés vizsgálat
· Szűrés a megvalósíthatóság alapján
A koncepcionális változatok elemzése
· Egyszerűsített közgazdasági költség-haszon elemzés
· Pénzügyi fenntarthatósági szempontok vizsgálata
· Megvalósíthatóság elemzése 
· A koncepcionális változatok rangsorolása
Fejlesztési változatok részletes elemzése
· Fejlesztési változatok részletes elemzése 
· Részletes közgazdasági költség-haszon elemzés
· Egyszerűsített pénzügyi elemzés 
· Megvalósíthatóság elemzése 
· A fejlesztési változatok rangsorolása

Fejlesztési változatok meghatározása
A mintegy 37 megvalósítható változatból 14 koncepcionális változat került megfogalmazásra, majd részletes elemzésre. A megalapozó vizsgálatok alapján az alábbi következtetések mentén kerültek megfogalmazásra a vizsgálandó fejlesztési változatok:
· Komposztálási változatra egy optimalizált helyszíni javaslat készült, ezért a helyszín miatt a komposztálási változatokat nem kell tovább bontani.
· A monoégetés esetén:
· Három helyszíni változat további vizsgálata szükséges: Ócsai úti telephelyen, mindhárom budapesti szennyvíztisztító telephelyen, valamint a BKSZT telephelyen történő kialakítás.
· A még alkalmas terület, az EGIS telephely a kedvezőtlenebb megvalósíthatóság miatt (magántulajdon van, nem bővíthető) elvetésre került. A számítások során ennek a helyszínnek a részletes vizsgálatára sor került, megállapítható, hogy jelentős mértékben nem tér el az Ócsai úti telephely kialakítástól közgazdasági, pénzügyi szempontok alapján.
· A hulladékkal történő együttes égetés esetén csak az Ócsai úti helyszín alkalmas. Ezért ezeknél a változatoknál csak egy helyszíni változat készült.
A fentiek alapján a vizsgált fejlesztési változatok a következők:
· Szennyvíziszap kezelési változatok
· 2-3-4 változat: Szennyvíziszap komposztálás
· 8.a. változat: Szennyvíziszap monoégetés az Ócsai úti helyszínen
· 8.b. változat: Szennyvíziszap monoégetés mindhárom budapesti szennyvíztisztító telephelyen
· 8.c. változat: Szennyvíziszap monoégetés a BKSZT telephelyen
· A szennyvíziszap és hulladék együttes kezelését szolgáló változatok
· 9. változat: Szennyvíziszap monoégetés és vegyes hulladék égetése egy telephelyen
· 10. változat: Szennyvíziszap és vegyes hulladék együttégetése
· 12. Változat: Szennyvíziszap, vegyes hulladék és RDF együttégetése
A fejlesztési változatok elemzése során megalapozó vizsgálatok elvégzésére került sor. Megtörtént a létesítmények elhelyezésére alkalmas telephelyek vizsgálata. Továbbá megfogalmazásra kerültek a komposztáló telepek területi elhelyezhetőségének fontosabb szempontjai. A logisztikai elemzésben meghatározásra kerültek a lehetséges telephelyek közlekedési kapcsolatai, a szállítási igények, a szállítási megoldások, valamint a szállítási költségek. 
A fejlesztési változatok összehasonlító értékelése
A fejlesztési változatok értékelése közgazdasági és pénzügyi értékelés mellett a megvalósíthatóság elemzésére is sor került. Az összehasonlító értékelés főbb követeztetéseit az előterjesztés Melléklete tartalmazza.
3. Hátralévő feladatok
A t. Közgyűlés határozatának birtokában kerülhet sor a bemutatott változatok szűkítésére a megvalósításra javasolt két változatra. Ehhez a munkához elengedhetetlen a hazai –engedélyeztetésben és finanszírozásban érintett – szakhatóságok véleményének megismerése és beépítése a változatelemzésbe, továbbá az Európai Bizottság oldalán tevékenykedő JASPERS észrevételeinek átvezetése, a felmerült kérdéseinek megválaszolása. A véglegesített változatokról és megvalósításra javasolt műszaki-pénzügyi konstrukció kiválasztásáról szóló döntési javalat 2013. II. félévében kerül előterjesztésre a Fővárosi Közgyűlés számára.
A fentiek alapján az alábbi döntési javaslatokat terjesztjük a T. Közgyűlés elé: 
Határozati javaslat
A Fővárosi Közgyűlés úgy dönt, hogy:

A Budapesti Központi Szennyvíztisztító Telep és kapcsolódó létesítményei projekt keretében elkészült –Melléklet szerinti – Budapesti szennyvíziszapok hosszú távú kezelése, ártalmatlanítása, hasznosítása tárgyú Megvalósíthatósági tanulmány módszertani alapjait és megállapításait elfogadja.
határidő:	azonnal
felelős: 	Tarlós István Főpolgármester

Felkéri a Főpolgármestert, hogy a kidolgozott műszaki változatok Vidékfejlesztési Minisztériummal, Nemzeti Fejlesztési Ügynökséggel, valamint a Nemzeti Fejlesztési Ügynökség által felkért Európai Régiók Projektjeit Támogató Közös Program (JASPERS) szakértőkkel történő további egyeztetése alapján tegyen döntési javaslatot a megvalósításra javasolt változatra.
határidő:	2013. október 31.
felelős: 	Tarlós István főpolgármester


Határozathozatal módja:
Az 1-2. határozat meghozatala egyszerű szavazattöbbséget igényel.

Budapest, 2013. 


	
György István dr.
főpolgármester-helyettes

	
	
Szeneczey Balázs dr.
főpolgármester-helyettes





	Láttam:

	Sárádi Kálmánné dr.
főjegyző






Melléklet:
Budapesti szennyvíziszapok hosszú távú kezelése, ártalmatlanítása, hasznosítása tárgyú Megvalósíthatósági tanulmány, Összefoglalás

